Nous Eudes duc de Bourgongne, faceons savoir à tous que nous, de grace especiaul et pour contemplation de l’eglise d’Ostun, ouctroyons à noz amez du chapitre de ladite eglise d’Ostun estant en notre garde, que sans empeschement de nous et de noz gens ou de noz justiciers puissent faire, lever, dresser, tenir et maintenir à tousjours mais forches ez lieux cy après contenus es quelz ilz ont justice haulte et basse, c’est assavoir es terres, domaines et lieux qui lour appartiennent à Ostun; item, à Auxy; item, au Vault de Byères; item, à Marchiseul; item, à Sussey; item, à Allerey; item, à Beligny; item, à Saulcey; item, à Moloisey; item, à Sampigney; item, à Perreul; item, à Champdaultre: saufz et retenu à nous et ez nostres esdites choses, nostre ressort, nostre garde, nostre souveraineté et baronie, et saufz le droict d’aultruy. Ou tesmoing de laquele chose, nous avons faict mettre nostre seaul en ces presentes lettres. Donné à Beaune, à noz jours generaux dudit lieu, le jeudy après le moys de Pasques, commençant l’an de grâce mil troys cens vingt neufz.